**Bernikla červenokrká** (iné názvy: **hus červenokrká**, **červenokrčka pestrá**; lat. *Branta ruficollis*) patrí medzi zúbkozobce rodu Bernikla. Hniezdi v tundre a v lesotundre západnej Sibíri a na zimu sa sťahuje do juhovýchodnej Európy. Podľa Medzinárodnej únie na ochranu prírody a prírodných zdrojov bernikla červenokrká patrí medzi zraniteľné druhy, celková populácia klesá, u európskej populácii bol zaznamenaný mierny pokles.

Opis
----

Medzi bielolícimi v zime v Nemecku
Bernikla červenolíca má celkovú dĺžku 53 – 66 cm, rozpätie krídel 116 – 135 cm a hmotnosť 1 – 1,5 kg. Vďaka pestrej kombinácii gaštanovej, čiernej a bielej farby je zblízka nezameniteľná s inou berniklou. Gaštanovú hruď a prednú stranu krku majú od čiernej farby oddelenú bielymi úzkymi pásmy. Gaštanovú škvrnu v bielej obrube majú ešte na líci. Jasnú bielu nájdeme na bruchu, ako široký pás na boku, dva biele pásiky na krídle a biele sú i podchvostové krovky. Nohy a zobák sú tmavočierne. Samček aj samička majú rovnaké zafarbenie. Mláďatá sú menej kontrastne zafarbené ako dospelé.

V siluete letiacej bernikly vyzerajú krídla pomerne úzke. Nápadné sú dva biele pásy v krídlach.

Pŕchnuť začínajú okolo 15. júla. Najprv nehniezdiace a po pár dňoch ostatné. Niekoľko týždňov nevedia lietať. Plne prepŕchnuté sú 20. augusta. V tom čase sú už aj mláďatá letuschopné, hoci ešte čiastočne prćhnu.

Hlas
----

Charakteristický hlasom je dvojslabičné, rýchlo opakované *"kä-kwa"* (*"kii-kua"*) alebo *"ki-kwi"* (*"kik-kik"*). Pri útočnom postoji s dopredu vystretým krkom vydáva jednoslabičné *"räk"* alebo *"kwä"*.

Výskyt a stav na Slovensku
--------------------------

Na Slovensko zalieta zriedkavo v zimnej polovici roka. Do roku 1997 sa vyskytla 8x. Odhad počtu zimujúcich jedincov: 0 – 5. Po roku 1997 je v evidencii 30 výskytov (marec 2019), objavuje sa pravidelne, uprostred veľkých kŕdľov iných druhov husí pravdepodobne uniká pozornosti.

Hniezdenie
----------

Samička sedí na hniezde, po bokoch vytŕča sivé páperie, rezervácia v Tajmýrskom polostrove
Vytvárajú trvalé páry. Hniezdiť začínajú neskoro, až v druhej polovici júna. Spájajú sa len do malých skupín 5 – 7 párov, nie viac ako 20 – 30. Zaujímavosťou je, že kolónie sú v tesnej blízkosti hniezda nejakého dravca ako je sokol sťahovavý či myšiak severský. Menej často ako pri hniezdach dravcov, zahniezdia aj v blízkosti kolónií veľkých čajok ako čajka bledá a čajka striebristá. V oboch prípadoch dochádza tým k ochrane vlastného potomstva pred samotným dravcom aj inými predátormi. Dravec v tesnej blízkosti svojho hniezda vôbec neloví. Intenzívne zaháňa iné druhy dravcov a šeliem, akým je napríklad líška polárna.

*Branta ruficollis*
Hniezdnu kotlinku si samička vyhĺbi sama na skalnatom podklade. Vyplní ju trávou, lišajníkom, machom a páperím. Sama vysedí 4 – 5 svetlozelených vajec. V čase inkubácie opúšťa hniezdo len na veľmi krátko. Samec na znáške nesedí, hniezdo chráni. Mláďatá sa vyliahnu po 25 dňoch. Hniezdo v krátkom čase opúšťajú a sami si nájdu potravu. Po vyliahnutí mláďat sú všetky rodiny spolu, držia sa na vode a v blízkom okolí.

Potrava
-------

Živia sa trávou, zvlášť obľubujú slanorožce *„Salicornia"*, dnes pribúda pšenica a kukurica. Mláďatá aj hmyzom.

Ochrana
-------

Je zákonom chránená, spoločenská hodnota je 3220 € (Vyhláška MŽP č. 24/2003 Z.z. v znení č. 492/2006 Z. z. 638/2007 Z. z. 579/2008 Z. z. 173/2011 Z. z. 158/2014 Z. z. účinnosť od 01.01.2015).

Referencie
----------

1. 1 2  IUCN Red list 2020.2. Prístup 24. októbra 2020.
2. ↑  KOVALIK, Peter, et al. *Slovenské mená vtákov* [online]. Bratislava: SOS/BirdLife Slovensko, 2010, rev. 2016-10-23, [cit. 2016-10-31]. Dostupné online.
3. ↑  JONSSON, Lars. *Die Vögel Europas und des Mittelmeerraumes*. Stuttgart : Franckh-Kosmos, 1992. ISBN 3-440-06357-7. (po nemecky)
4. 1 2  FERIANC, Oskár. *Vtáky Slovenska 1*. Bratislava : Veda, 1977.
5. 1 2  PETERSON, R.T.; MOUNTFORT, G.; HOLLOM, P.A.D.. *Európa madarai*. Budapest : Gondolat, 1986. ISBN 978-80-7234-292-1. (preklad do maďarčiny)
6. ↑  DANKO, Štefan; DAROLOVÁ, Alžbeta; KRIŠTÍN, Anton, et al. *Rozšírenie vtákov na Slovensku*. Bratislava : Veda, 2002. (kap. Červenokrčka pestrá/Bernikla červenokrká, str.121 – 122, Darolová, A. Danko, Š.). ISBN 80-224-0714-3.
7. ↑   *Atlas vtákov – bernikla červenokrká* [online]. SOS/BirdLife Slovensko, [cit. 2016-02-19]. Dostupné online.
8. ↑  Zoznam vzácnych ornitologických pozorovaní podliehajúcich hláseniu FK, Databázový systém Aves-Symfony Slovenskej ornitologickej spoločnosti/BirdLife Slovensko [nefunkčný odkaz]
9. ↑  KVETKO, Richard; & FK SOS/BIRDLIFE SLOVENSKO. 18. správa Faunistickej komisie Slovenskej ornitologickej spoločnosti/BirdLife Slovensko / The 18th report of the Rarities Committee of the Slovak Ornithological Society/BirdLife Slovakia. *Tichodroma*, roč. 30, čís. 2018, s. 80 – 87. Dostupné online [cit. 2019-03-12].
10. ↑   *Vyhláška Ministerstva životného prostredia Slovenskej republiky č. 24/2003 Z. z. ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov (č. 492/2006 Z. z. 638/2007 Z. z. 579/2008 Z. z. 173/2011 Z. z. 158/2014 Z. z.) s účinnosťou od 01.01.2015* [online]. epi.sk, [cit. 2020-02-18]. Dostupné online.

Iné projekty
------------

CommonsWikidruhyWikislovník
* Spolupracuj na Commons Commons ponúka multimediálne súbory na tému **Bernikla červenokrká**
* Spolupracuj na Wikidruhoch Wikidruhy ponúkajú informácie na tému **Bernikla červenokrká**
* Spolupracuj na Wikislovníku Wikislovník ponúka heslo ****Bernikla červenokrká****

Externé odkazy
--------------

* Hlas bernikly červenokrkej na xeno-canto zoznam nahrávok bez mapy (rýchlejšie) alebo zoznam nahrávok s mapou. (po anglicky)
* Videá, fotografie a nahrávky zvukov o *Branta ruficollis* na stránke eBird - Cornell Lab of Ornithology - Macaulay Library a podrobné informácie o *Branta ruficollis* na stránke Birds of the World - Cornell Lab of Ornithology (v roku 2020 došlo k spojeniu s obsahom HBW online aj IBC, kompletný obsah je prístupný po registrácii)

Zdroj
-----

*Tento článok je čiastočný alebo úplný preklad článku Rothalsgans na nemeckej Wikipédii.*